《寄监察从兄》
唐代·曹邺

我祖居邺地，邺人识文星。此地星已落，兼无古时城。

古风既无星，千载难重生。空留建安书，传说七子名。

贱子生桂州，桂州山水清。自觉心貌古，兼合古人情。

因为二雅诗，出语有性灵。持来向长安，时得长者惊。

芝草不为瑞，还共木叶零。恨如辙中土，终岁填不平。

吾宗戴豸冠，忽然入西京。怜其羽翼单，抚若亲弟兄。

松星已坚牢，松叶岂不荣。言罢眼无泪，心中如酒酲。

作者简介：曹邺（约816～875），字业之， 一作邺之，桂州（今广西桂林阳朔）人。晚唐诗人。 与刘驾、聂夷中、于濆、邵谒、苏拯齐名，而以曹邺才颖最佳。曹邺曾担任吏部郎中（唐）、洋州刺史（唐）、祠部郎中（唐）等职务。